# **Информационен бюлетин на Съвета по международни счетоводни стандарти (IASB) – декември 2018 г.**

**SB Update December 2018**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.

Съветът проведе заседания на 11 декември 2018 г., вторник, и 12 декември 2018 г., сряда, в офисите на Фондация МСФО в Лондон.

Темите, по реда на обсъждането им, включваха:

* [Застрахователни договори](https://www.ifrs.org/news-and-events/updates/iasb-updates/december-2018/#1)
* [Актуализиране на препратка към Концептуалната рамка (Изменение на МСФО 3)](https://www.ifrs.org/news-and-events/updates/iasb-updates/december-2018/#2)
* [Провизии](https://www.ifrs.org/news-and-events/updates/iasb-updates/december-2018/#3)
* [Динамично управление на риска](https://www.ifrs.org/news-and-events/updates/iasb-updates/december-2018/#4)
* [Бизнес комбинации под общ контрол](https://www.ifrs.org/news-and-events/updates/iasb-updates/december-2018/#5)
* [Основни финансови отчети](https://www.ifrs.org/news-and-events/updates/iasb-updates/december-2018/#6)
* [Изследователска програма](https://www.ifrs.org/news-and-events/updates/iasb-updates/december-2018/#7)
* [Пенсионни доходи](https://www.ifrs.org/news-and-events/updates/iasb-updates/december-2018/#8)
* [Реформата на референтинте лихвени проценти и нейният ефект върху финансовото отичтане](https://www.ifrs.org/news-and-events/updates/iasb-updates/december-2018/#9)
* [Дейности срегулирани цени](https://www.ifrs.org/news-and-events/updates/iasb-updates/december-2018/#10)
* [Инициатива за оповестяване: счетоводни политики](https://www.ifrs.org/news-and-events/updates/iasb-updates/december-2018/#11)
* [Въпроси, свързани с прилагането на стандартите—промени в счетоводните политики](https://www.ifrs.org/news-and-events/updates/iasb-updates/december-2018/#12)

**Допълнителна информация**

Бъдещи заседания на Съвета:

* 22–23 януари 2019 г.
* 6–8 февруари 2019 г.
* 11–15 март 2019 г.

**Застрахователни договори (Документ по програмата 2)**

На 11 декември 2018 г. Съветът проведе образователна сесия, за да обсъди третирането на бъдещите парични потоци при оценяване на държаните презастрахователни договори съгласно МСФО 17 *Застрахователни договори*. От Съвета не бе поискано да взема каквито и да е решения.

На 13 декември Съветът проведе заседание, за да продължи обсъжданията във връзка с МСФО 17.

Съветът реши в порядък на работна хипотеза да измени изискванията в МСФО 17 така, че представянето на активите и пасивите по застрахователни договори в отчета за финансовото състояние да се определя, като се използват портфейли от застрахователни договори, а не групи застрахователни договори.

Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши в порядък на работна хипотеза да не изменя изискванията в МСФО 17, отнасящи се до следните теми:

* представянето и оценяването на вземанията по премии и задълженията по искове. Всичките четиринадесет членове на Съвета изразиха съгласие с това решение.
* дисконтовите проценти, използвани за определяне на корекциите в маржа на договорената услуга /очакваната печалба от договора/. Всичките четиринадесет членове на Съвета изразиха съгласие с това решение.
* корекцията за риск по отношение на нефинансови рискове в консолидирания финансов отчет. Тринадесет от четиринадесетте членове на Съвета изразиха съгласие, а един - несъгласие с това решение.
* базирания на принципи подход по отношение определянето на дисконтовите проценти, използвани за оценяване на застрахователните договори, или за ограничаване броя на техниките за коригиране на риска, които предприятието може да използва. Всичките четиринадесет членове на Съвета изразиха съгласие с това решение.
* опцията за представяне на конкретни суми на финансови приходи или разходи от застраховане в печалбата или загубата или в друг всеобхватен доход. Тринадесет от четиринадесетте членове на Съвета изразиха съгласие, а един - несъгласие с това решение.
* дефиницията на застрахователен договор с характеристики на пряко участие в разпределението на печалбата. Всичките четиринадесет членове на Съвета изразиха съгласие с това решение.
* изискванията, различни от преходните разпоредби, отнасящи се до дейности по смекчаване на риска. Всичките четиринадесет членове на Съвета изразиха съгласие с това решение.
* класифицирането, прилагайки МСФО 17 и МСФО 3 *Бизнес комбинации*, на договори, придобити в бизнес комбинация, като застрахователни договори. Всичките четиринадесет членове на Съвета изразиха съгласие с това решение.
* определянето на застрахователното събитие по отношение на застрахователни договори, придобити в бизнес комбинация. Тринадесет от четиринадесетте членове на Съвета изразиха съгласие, а един - несъгласие с това решение.
* бъдещите парични потоци при оценяването на държани презастрахователни договори. Всичките четиринадесет членове на Съвета изразиха съгласие с това решение.
* третирането на счетоводните приблизителни оценки в междинните финансови отчети. Всичките четиринадесет членове на Съвета изразиха съгласие с това решение.

На бъдещо свое заседание Съветът ще обсъди забраната за ретроспективно прилагане на опцията за смекчаване на риска. На това заседание не бяха взети никакви решения.

***Следващи етапи***

На бъдещи свои заседания Съветът ще разгледа оставащите теми, обсъдени в Документ по програмата 2Г *Опасения и предизвикателства при въвеждане и прилагане на стандарта,* подготвен за заседанието на Съвета през октомври 2018 г. След като Съветът разгледа всички отделни теми, Съветът възнамерява да разгледа пакета изменения като цяло, преди да достигне до заключение дали ползите от измененията надвишават разходите.

**Актуализиране на препратка към *Концептуалната рамка* (Изменение на МСФО 3) (Документ по програмата 10)**

На 12 декември Съветът проведе заседание, за да обсъди актуализиране на препратка към *Концептуалната рамка за финансови отчитане* в МСФО 3 *Бизнес комбинации* и да направи преглед на регламентираната процедура по отношение на такава актуализация.

През ноември 2018 г. Съветът реши в порядък на работна хипотеза да актуализира препратката. Съветът също така реши в порядък на работна хипотеза да избегне възникващите в резултат на препратката противоречия между МСФО 3 и други МСФО стандарти, като добави изключение от изискванията за признаване в МСФО 3 по отношение на налози в обхвата на КРМСФО 21 *Налози* и по отношение на други задължения в обхвата на МСС 37 *Провизии, условни пасиви и условни активи*.

На 12 декември Съветът обсъди:

1. хармонизиране на редакцията на предложеното изключение със съществуващите изисквания в МСФО 3 по отношение на условните пасиви;
2. поясняване на съществуващите изисквания в МСФО 3 по отношение на условните активи*;* и
3. създаване на преходни механизми по отношение на предложените изменения, включително разрешаване на по-ранното прилагане.

***Хармонизиране на изключението със съществуващите изисквания в МСФО 3 по отношение на условните пасиви***

Съветът реши в порядък на работна хипотеза да посочи, че налози в обхвата на КРМСФО 21 и други задължения в обхвата на МСС 37 следва да бъдат признавани при придобиването на бизнес само ако биха били идентифицирани като настоящи задължения от предприятието, прилагайки КРМСФО 21 или МСС 37.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Условни активи***

Съветът реши в порядък на работна хипотеза да поясни, че прилагайки принципа за признаване в МСФО 3, придобиващото предприятие не признава условни активи.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Механизми за преход и по-ранно прилагане***

Съветът реши в порядък на работна хипотеза:

1. да изисква предприятията да прилагат измененията по отношение на бизнес комбинации, за които датата на придобиване е на или след началото на първия годишен отчетен период, започващ на или след дата, решение за която ще бъде взето при приключване на регламентираната процедура.
2. да разреши по-ранното прилагане, без да изисква предприятията, които прилагат измененията по-рано да оповестяват този факт.
3. ако Съветът издаде предложените изменения преди 1 януари 2020 г., да разреши предприятията да ги прилагат за годишни отчетни периоди, започващи преди 1 януари 2020 г., ако същевременно предприятията прилагат и всички изменения, направени чрез *Измененията в препратките към Концептуалната рамка в МСФО стандартите*.

Тринадесет от четиринадесетте членове на Съвета изразиха съгласие с тези решения. Един от членовете отсъстваше.

***Стъпки от регламентираната процедура и изготвяне на Проект за обсъждане***

Съветът реши в порядък на работна хипотеза, че предложените изменения следва да бъдат предоставени за коментари за период от 120 дни.

Тринадесет от четиринадесетте членове на Съвета потвърдиха, че са се уверили, че Съветът е спазил изискванията на приложимите стъпки от регламентираната процедура по отношение на разработване на проект за обсъждане; съответно Съветът упълномощи екипа да изготви проект за обсъждане, който да бъде подложен на гласуване. Един от членовете отсъстваше.

Нито един от тринадесетте присъстващи членове на Съвета не даде индикации, че възнамерява да изрази несъгласие с предложените изменения в МСФО 3.

***Следващ етап***

Екипът ще изготви проект за обсъждане, с оглед да го публикува за коментари през първата половина на 2019 година.

**Провизии (Документ по програмата 22)**

На 12 декември 2018 г. Съветът проведе заседание, за да бъде запознат с актуална информация във връзка с изследователския си проект, посветен на провизиите. Проектът, който преди това се намираше в позиция на изчакване, сега става активен.

От Съвета не бе поискано да взема каквито и да е решения.

***Следващ етап***

Екипът ще актуализира обобщението на изследователската работа, което Съветът обсъди през юли 2015 г.

**Динамично управление на риска—изисквания за минимални резултати (Документ по програмата 4)**

На 12 декември Съветът проведе заседание, за да обсъди изследователския проект, посветен на динамичното управление на риска.

Съветът обсъди как изискванията за минимални резултати, разгледани на заседанието на Съвета през септември 2018 г., биха били приложени в контекста на счетоводния модел на динамично управление на риска.

Съветът реши в порядък на работна хипотеза, че предприятието може да прилага модела на динамично управление на риска, в случай че определянето на профила на активите, целевия профил и определените деривативи не отразяват дисбаланс, който би породил несъответствие, което би могло да доведе до счетоводен резултат, несъответстващ на целта на модела на динамично управление на риска. Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че при условие че бъдат направени допълнителни уточнения, трябва да е налице икономическо взаимоотношение между целевия профил и комбинацията от профила на активите и определените деривативи. Съветът подчерта предходното си неокончателно решение да не дефинира количествен праг. Всичките четиринадесет членове на Съвета изразиха съгласие с това решение.

В допълнение, Съветът даде указания на екипа да потърси обратна информация във връзка с уточняването на силата на икономическото взаимоотношение по време на мероприятията от разяснителната програма относно базовия модел.

***Следващ етап***

Съветът ще продължи с обсъжданията във връзка с модела на динамично управление на риска.

**Бизнес комбинации под общ контрол (Документ по програмата 23)**

На 12 декември 2018 г. Съветът проведе заседание, за да обсъди изследователския проект, посветен на бизнес комбинациите под общ контрол.

Съветът обсъди въпроса дали оценъчният подход въз основа на текущата стойност, базиран на метода на придобиването, изложен в МСФО 3 *Бизнес комбинации,* следва да бъде прилаган по отношение на всички или само на част от бизнес комбинациите под общ контрол, които засягат неконтролиращо участие в получаващото предприятие. Съветът обсъди също така и въпроса как такива евентуални разграничения следва да бъдат направени.

Съветът бе запознат с обобщение на обсъжданията по темата, проведени в рамките на Консултативния форум по счетоводните стандарти по време на заседанието му през декември 2018 г.

От Съвета не бе поискано да взема каквито и да е решения.

***Следващ етап***

На бъдещи свои заседания Съветът очаква да продължи с обсъжданията си във връзка с методите за счетоводно отчитане на сделки и операции, попадащи в обхвата на проекта.

**Основни финансови отчети (Документ по програмата 21)**

На 12 декември 2018 г. Съветът проведе заседание, за да обсъди:

1. дали оценките на ръководството за резултатите от дейността могат да бъдат представени, използвайки колони в отчета или отчетите за финансовите резултати от дейността; и
2. използването на оценката „печалба преди лихви, данъци и амортизация” (EBITDA) и дали тя следва да бъде добавена към списъка с оценки, за които се счита, че не са оценки на ръководството за резултатите от дейността.

***Представяне на оценките на ръководството за резултатите от дейността с помощта на колони* (Документ по програмата 21A)**

Съветът реши в порядък на работна хипотеза да забрани използването на колони за представяне на информация относно оценките на ръководството за резултатите от дейността в отчета или отчетите за финансовите резултати от дейността. Дванадесет от четиринадесетте членове на Съвета изразиха съгласие, а двама - несъгласие с това решение.

***Печалба преди лихви, данъци и амортизация (EBITDA)* (Документ по програмата 21Б)**

Съветът реши в порядък на работна хипотеза:

1. да добави „оперативна печалба преди амортизация” към списъка с оценки, за които се счита, че не са оценки на ръководството за резултатите от дейността. Десет от четиринадесетте членове на Съвета изразиха съгласие, а четирима - несъгласие с това решение.
2. да не предоставя примери относно това кога е потенциално подвеждащо предприятието да използва етикета „печалба преди лихви и данъци” (EBIT) или етикета „печалба преди лихви, данъци и амортизация” (EBITDA), за да опише оценки за резултатите от дейността, включени във финансовия отчет. Това решение в порядък на работна хипотеза преразглежда предходното неокончателно решение относно използването на етикета „печалба преди лихви и данъци” (EBIT). Дванадесет от четиринадесетте членове на Съвета изразиха съгласие, а двама - несъгласие с това решение.

Съветът даде указания на екипа да постави в консултационния документ въпроса дали Съветът следва да предостави насоки относно използването на етикета „печалба преди лихви, данъци и амортизация” (EBITDA).

***Следващ етап***

Съветът ще продължи обсъждането на темите, попадащи в обхвата на проекта, на бъдещи заседания на Съвета.

**Актуална информация във връзка с изследователската програма (Документ по програмата 8)**

На 12 декември 2018 г. Съветът проведе заседание, за да бъде запознат с актуална информация във връзка с изследователската си програма. Информация относно работната програма на Съвета, включително изследователската му програма, е достъпна [тук](https://www.ifrs.org/projects/work-plan/).

От Съвета не бе поискано да взема каквито и да е решения.

***Следващ етап***

Съветът очаква да бъде запознат със следващата актуална информация по повод на изследователската си програма след около три – четири месеца.

**Пенсионни доходи, които зависят от възвръщаемост на активи (Документ по програмата 29)**

На 12 декември 2018 г. Съветът проведе заседание, за да бъде запознат с актуална информация относно изследователския проект с тесен обхват и общ преглед на следващите етапи. От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди констатациите от мероприятията в рамките на разяснителната програма.

**Реформата на референтните лихвени проценти и нейният ефект върху финансовото отчитане (Документ по програмата 14)**

На 12 декември 2018 г. Съветът проведе заседание, за да обсъди констатациите от проучванията на екипа във връзка с проекта, посветен на реформата на референтните лихвени проценти и нейния ефект върху финансовото отчитане. Съветът реши:

1. да добави проекта, посветен на реформата на референтните лихвени проценти и нейния ефект върху финансовото отчитане към програмата на Съвета за изготвяне и въвеждане на стандарти. Тринадесет от четиринадесетте членове на Съвета изразиха съгласие, а един - несъгласие с това решение.
2. че проектът, посветен на реформата на референтните лихвени проценти и нейния ефект върху финансовото отчитане ще даде приоритет на анализа на счетоводните проблеми, засягащи финансовото отчитане, довели до реформирането на референтните лихвени проценти. След това проектът ще се фокусира върху въпросите, които ще засегнат финансовото отчитане, след привеждане в действие на реформата на референтните лихвени проценти. Тринадесет от четиринадесетте членове на Съвета изразиха съгласие, а един - несъгласие с това решение.

***Следващ етап***

На бъдещи свои заседания Съветът ще обсъди проблемите, засягащи финансовото отчитане, довели до реформирането на референтните лихвени проценти.

**Дейности с регулирани цени (Документ по програмата 9)**

На 13 декември 2018 г. Съветът проведе заседание, за да обсъди счетоводния модел, който се разработва по отношение на дейности, обект на регулиране с дефиниране на цените. Документ по програмата 9A предостави, единствено с информационна цел, обобщение на взетите до момента от Съвета решения в порядък на работна хипотеза.

***Дисконтов процент* (Документ по програмата 9Б)**

Съветът обсъди дисконтовия процент, който да бъде използван при оценяването на регулаторни активи или регулаторни пасиви, произтичащи от регулаторни времеви разлики, идентифицирайки три категории:

1. такива, които се отнасят до позиции, формиращи част от регулаторната капиталова база;
2. такива, които се отнасят до позиции, формиращи част от регулаторните оперативни разходи; и
3. такива, които не попадат в категориите (a) или (б) по-горе, но които се отнасят до позиции на разходи или приходи, които ще формират част от регулаторните оперативни разходи или регулаторната капиталова база, когато паричните средства бъдат платени или получени.

***Регулаторни времеви разлики, които се отнасят до позиции, формиращи част от регулаторната капиталова база***

По отношение на регулаторни времеви разлики, които се отнасят до позиции, формиращи част от регулаторната капиталова база, Съветът реши в порядък на работна хипотеза, че предприятието следва да включва единствено приблизително оценените бъдещи парични потоци, произтичащи от първоначалните регулаторни времеви разлики, като ги дисконтира с 0% — т.е., предприятието следва да изключи паричните потоци, отнасящи се до регулаторната обща възвръщаемост и да признава тази обща възвръщаемост като приходи в печалбата или загубата, тъй като тя е включена в тарифата, начислявана на клиентите.

Осем от четиринадесетте членове на Съвета изразиха съгласие, а шест - несъгласие с това решение.

***Регулаторни времеви разлики, които се отнасят до позиции, формиращи част от регулаторните оперативни разходи***

По отношение оценяването на регулаторни активи, произтичащи от регулаторни времеви разлики, които се отнасят до позиции, формиращи част от регулаторните оперативни разходи, Съветът реши в порядък на работна хипотеза, че:

1. предприятието следва да използва дисконтов процент, който отразява като минимум компенсацията за стойността на парите във времето и несигурността, вътрешноприсъща на паричните потоци; но
2. когато регулаторният лихвен процент или регулаторната норма на възвръщаемост осигурява допълнителна възвръщаемост над компенсацията в подточка (a) по-горе, предприятието следва да използва регулаторния лихвен процент или регулаторната норма на възвръщаемост в качеството на дисконтов процент, освен ако няма ясни доказателства, че превишението се отнася до сделка или събитие, което може да бъде идентифицирано.

Тринадесет от четиринадесетте членове на Съвета изразиха съгласие, а един - несъгласие с това решение.

Съветът поиска екипът да предостави на следващо заседание допълнителен анализ относно последствията от това решение по отношение оценяването на регулаторни пасиви, отнасящи се до позиции, които формират част от регулаторните оперативни разходи.

***Регулаторни времеви разлики, които се отнасят до позиции на разходи или приходи, които ще формират част от регулаторните оперативни разходи или регулаторната капиталова база, когато паричните средства бъдат платени или получени***

Съветът обсъди въпроса какъв дисконтов процент да се използва при оценяването на регулаторни активи или регулаторни пасиви, произтичащи от регулаторни времеви разлики, които се отнасят до позиции на разходи или приходи, които ще формират част от регулаторните оперативни разходи или регулаторната капиталова база, когато паричните средства бъдат платени или получени. Съветът реши в порядък на работна хипотеза да отхвърли препоръчания от екипа подход.

Осем от четиринадесетте членове на Съвета изразиха съгласие, а шест - несъгласие с това решение.

Съветът изрази опасения относно това как препоръките на екипа биха се приложили спрямо конкретни казуси, като например отсрочени данъци, и поиска от екипа да предостави допълнителен анализ.

***Следващ етап***

Съветът очаква да продължи на бъдещо свое заседание обсъжданията по тези въпроси.

**Инициатива за оповестяване (Документ по програмата 11)**

На 13 декември 2018 г. Съветът проведе заседание, за да обсъди оповестяването на счетоводните политики.

***Значимост и ниво на същественост* (Документ по програмата 11A)**

Съветът реши в порядък на работна хипотеза да измени параграфи 117–124 от МСС 1 *Представяне на финансови отчети,* така че да изиска предприятията да оповестяват своите съществени счетоводни политики, а не своите значими счетоводни политики.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващ етап***

Съветът очаква да продължи на бъдещо свое заседание с обсъжданията във връзка с оповестяването на счетоводните политики.

**Въпроси, свързани с прилагането на стандартите (Документ по програмата 12)**

На 13 декември 2018 г. Съветът проведе заседание, за да обсъди въпроси, свързани с прилагането и поддържането на стандартите.

***Промени в счетоводните политики—предложение за изменения в МСС 8* (Документи по програмата 12A–12В)**

Съветът обсъди обратната информация във връзка с Проекта за обсъждане *Промени в счетоводните политики—предложение за изменения в МСС 8*.

Съветът реши в порядък на работна хипотеза да не изменя МСС 8 *Счетоводни политики, промени в счетоводните приблизителни оценки и грешки,* за да посочи кога предприятията прилагат промени в счетоводните политики, произтичащи от Решения в рамките на работната програма, публикувани от Комитета по разясненията на МСФО. Всичките четиринадесет членове на Съвета изразиха съгласие с това решение.

***Следващ етап***

Съветът ще продължи обсъжданията по други аспекти на предложените изменения в МСС 8 на бъдещо свое заседание.

***Годишни подобрения на МСФО стандартите - цикъл 2018–2020 г.* (Документ по програмата 12Г)**

Съветът обсъди преходните разпоредби по отношение на предложените изменения в МСФО 1 *Прилагане за първи път на Международните стандарти за финансово отчитане*. Едно от предложените изменения ще изисква дъщерно предприятие, което прилага параграф Г16(a) от МСФО 1 да оценява кумулативните разлики при преизчисляване, използвайки сумите, отчетени от предприятието майка, на базата на датата на преминаване на предприятието майка към МСФО стандартите. Съветът реши в порядък на работна хипотеза да не разрешава или изисква предприятия, които преди това са възприели МСФО стандартите, да прилагат предложените изменения ретроспективно.

Съветът обсъди също така и стъпките от регламентираната процедура, предприети до момента при разработване на предложените изменения, които да бъдат включени в Проекта за обсъждане *Годишни подобрения на МСФО стандартите - цикъл 2018–2020 г.* („Проектът за обсъждане”).

Съветът реши в порядък на работна хипотеза, че срокът за предоставяне на коментари във връзка с Проекта за обсъждане следва да бъде минимум 90 дни. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е спазил приложимите изисквания на регламентираната процедура и че са проведени достатъчно и консултации и анализи, за да се пристъпи към гласуване на Проекта за обсъждане. Нито един от членовете на Съвета не даде индикации, че възнамерява да изрази несъгласие с предложените изменения, които да бъдат включени в Проекта за обсъждане.

***Следващ етап***

Съветът планира да публикува проект за обсъждане през второто тримесечие на 2019 г.